Lynn Conway

Lynn Ann Conway, nada o 2 de xaneiro de 1938 e finada o 9 de xuño de 2024, foi unha informática, enxeñeira eléctrica e activista trans estadounidense.

Conway traballou en IBM durante a década dos 60, onde inventou a xestión xeneralizada dinámica de instrucións, un avance fundamental na execución fóra de orde usado pola meirande parte de procesadores informáticos contemporáneos para mellorar a súa eficiencia. Tamén comezou a revolución en deseño de chips VLSI de Mead-Conway, referida aos microchips integrados a gran escala. A devandita revolución estendeuse rapidamente ás universidades e á industria informática durante os 80, creando os alicerces da actual infraestrutura de deseño de chips.

 Traxectoria 

 Primeiros anos e formación 
Conway criouse en White Plains, Nova York. De cativa era tímida, e padeceu disforia de xénero. Estaba moi interesada na astronomía, e chegou a construír o seu propio telescopio. No instituto, destacou en matemáticas e ciencias.

Ingresou no MIT en 1955, con moito éxito académico. Porén, sufriu a nivel psicolóxico debido ao fracaso da súa transición de xénero no ano 1957. Tras traballar como técnica electrónica durante varios anos, Conway continuou os seus estudos na Escola de Enxeñaría e Ciencias Aplicadas da Universidade de Columbia, onde obtivo o seu mestrado en 1963.

 Época en IBM 
Conway foi recrutada por IBM en Yorktown Heights, Nova York en 1964, e axiña foi elixida para o equipo de arquitectura de hardware, co obxectivo de deseñar un superordenador avanzado. Entre os investigadores do grupo, atopábanse tamén John Cocke, Brian Randell, Herbert Schorr, Ed Sussenguth ou Fran Allen, entre outros. No proxecto de Sistemas de Computacións Avanzados (ACS, polas siglas en inglés) inventouse a xestión xeneralizada dinámica de instrucións.

 Transición de xénero 
Tras coñecer os avances pioneiros de Harry Benjamin no eido da saúde para mulleres trans, Conway decidiu contactar con el para iniciar a súa cirurxía de afirmación de xénero.  Naquela época, a científica sufría unha grave depresión a causa da disforia de xénero. Benjamin prescribiulle un tratamento hormonal, iniciando a súa transición.

Conway, casada e con dous fillos, non puido seguir en contacto con estes a causa da lexislación da época. Ademais, foi despedida por IBM en 1968, tras revelar a súa intención de cambiar de xénero. A empresa non se desculparía publicamente até o 2020.

 Carreira profesional 
Despois de completar a súa transición en 1968, Conway foi programadora informática en Computer Applications, Inc.; entre 1969 e 1972, traballou en Memorex como deseñadora de sistemas dixitais.

En 1973, comezou a traballar en Xerox PARC como xefa do equipo de sistemas LSI (Integración a grande escala, polas siglas en inglés), baixo a dirección de Bert Sutherland.

 Notas 

 Véxase tamén 

 Ligazóns externas 

 Páxina web personal

Categoría:Profesores da Universidade de Míchigan
Categoría:Alumnos do Instituto de Tecnoloxía de Massachusetts
Categoría:Nados en 1938
Categoría:Finados en 2024